b'\n_START_ARTICLE_\nEugeni Sierra i R\xc3\xa0fols\n_START_SECTION_\nBiografia\n_START_PARAGRAPH_\nEl 1931 estudi\xc3\xa0 al Grup Escolar Mil\xc3\xa0 i Fontanals, dirigit per Rosa Sensat. Va intervenir en nombroses campanyes de recol\xc2\xb7lecci\xc3\xb3 a Catalunya, Arag\xc3\xb3 i Val\xc3\xa8ncia amb els bot\xc3\xa0nics Pius Font i Quer i Antoni de Bol\xc3\xb2s i Vayreda. El 28 d\'abril de 1937 fou nomenat recol\xc2\xb7lector de la C\xc3\xa0tedra de Bot\xc3\xa0nica de la Universitat de Barcelona. Va treballar a l\'Institut Bot\xc3\xa0nic de Barcelona._NEWLINE_Amb l\'esclat de la guerra civil, fou cridat a les files republicanes i renunci\xc3\xa0 a la pla\xc3\xa7a de recol\xc2\xb7lector. El febrer de 1939 fou detingut per l\'ex\xc3\xa8rcit insurrecte i el mes seg\xc3\xbcent fou obligat a donar-se d\'alta a l\'ex\xc3\xa8rcit insurrecte i confinat a Zamora. L\'abril de 1942 fou destinat a Barcelona amb un perm\xc3\xads indefinit i el novembre del mateix any, mobilitzat militarment de nou. Finalment, aconsegu\xc3\xad el perm\xc3\xads indefinit del servei militar i s\'incorpor\xc3\xa0 a l\'Institut Bot\xc3\xa0nic de Barcelona._NEWLINE_A causa de la seva precarietat laboral i la conjuntura del pa\xc3\xads, va emigrar amb la seva dona i els seus dos fills a Xile a mitjan 1950, on romandria vint anys. Un cop a Santiago de Xile, com a enc\xc3\xa0rrec de l\'Ajuntament de Barcelona, va realitzar una col\xc2\xb7lecci\xc3\xb3, finalment in\xc3\xa8dita, de dibuixos d\'arbres cultivats en parcs i carrers de Barcelona. Des de Xile, va continuar col\xc2\xb7laborant amb Font i Quer i va seguir amb els dibuixos per a Plantas Medicinales. El 1952 va realitzar la seva primera exposici\xc3\xb3 de pintures i dibuixos de plantes a l\'Instituto Chileno-Norteamericano de Cultura (Santiago de Xile) i de 1955 a 1958 va col\xc2\xb7laborar amb el pterid\xc3\xb2leg Gualterio Looser amb la realitzaci\xc3\xb3 de setanta il\xc2\xb7lustracions per a les seves monografies de falgueres xilenes._NEWLINE_El 1961 es va diplomar en Biologia per la Universitat de Xile, i l\'any seg\xc3\xbcent va incorporar-se com a professor auxiliar de Bot\xc3\xa0nica a la Facultat d\'Agronomia de la Universitat de Santiago. Tamb\xc3\xa9 va col\xc2\xb7laborar intensament amb Carlos Mu\xc3\xb1oz Pizarro, de la Universitat de Xile, amb qui va participar en diverses campanyes de recol\xc2\xb7lecci\xc3\xb3 pel pa\xc3\xads, i va il\xc2\xb7lustrar Flores Silvestres de Chile (1966) amb 51 aquarel\xc2\xb7les, i Sinopsis de la Flora de Chile (1966) amb 250 l\xc3\xa0mines, conservades avui a l\'Institut Bot\xc3\xa0nic de Barcelona. Entre 1962 i 1968, va treballar intensament en la realitzaci\xc3\xb3 d\'uns 2000 dibuixos amb la corresponent an\xc3\xa0lisi morfol\xc3\xb2gica, per a l\'obra Los G\xc3\xa9neros de la Flora Chilena, que preparava Carlos Mu\xc3\xb1oz, encara in\xc3\xa8dits, i dipositats al Museu d\'Hist\xc3\xb2ria Nacional de Santiago de Xile.\n_START_SECTION_\nExposicions\n_START_PARAGRAPH_\nLes seves obres s\'han exposat a la 20th Century Botanical Art Illustration de Pittsburg (1968), organitzada per la Hunt Botanical Library, al United Stated Arboretum de Washington (1971, individual), a la International Exhibition of Botanical Art de Brisbane (1973), organitzada per la Botanical Society of South Africa i a la Universitat de Calif\xc3\xb2rnia a San Diego (1974, individual)._NEWLINE_L\'any 2010 el Museu de Ci\xc3\xa8ncies Naturals de Barcelona i l\'Institut Bot\xc3\xa0nic van produir l\'exposici\xc3\xb3 monogr\xc3\xa0fica "Descobrir Eugeni Sierra: les passes d\'un il\xc2\xb7lustrador internacional", en la qual es feia un recorregut biogr\xc3\xa0fic per la seva vida i obra i es van exposar 60 originals dels fons de l\'Institut Bot\xc3\xa0nic de Barcelona.'